Emmanuel Macron

Emmanuel Jean-Michel Frédéric Macron (fæddur 21. desember 1977 í Amiens) er franskur stjórnmálamaður og núverandi forseti Frakklands.

Æviágrip
Macron gekk ungur í kaþólskan einkaskóla í Amiens en lærði síðan heimspeki í Nanterre-háskóla í París og stjórnsýslu við skólanna Sciences Po og École nationale d'administration (ENA). Árin 2004 til 2008 vann hann í franska fjármálaráðuneytinu og gerðist síðar fjárfestir. Hann vann hjá Rothschild & Co, þar sem hann tryggði kaup Nestlé á barnamatshluta Pfizer fyrir 12 milljarða Bandaríkjadala. Hann þénaði sjálfur 2,8 milljónir evra fyrir söluna. Þegar François Hollande varð forseti Frakklands árið 2012 var Macron skipaður efnahagsráðgjafi og svo efnahagsráðherra tveimur árum síðar.

Macron sagði sig úr stjórninni sumarið 2016 og stofnaði síðan í nóvember stjórnmálaflokkinn En Marche!, sem hann sagði eiga að brjóta niður staðnað og innantómt valdakerfi í Frakklandi og byggja upp nýja hugmyndafræði, menningu og stjórnmál.

Árið 2017 bauð Macron sig fram í frönsku forsetakosningunum og komst í aðra umferð þar sem hann atti kappi við Marine Le Pen. Macron sigraði svo Le Pen í lokaumferðinni með um 65% atkvæða. Hann tók við embætti af François Hollande þann 14.  maí, 2017.

Fjöldamótmæli gulvestunga brutust út á fyrsta kjörtímabili Macrons í október 2018. Mótmælin beindust upphaflega gegn nýjum eldsneytisskatti sem stjórn Macrons hugðist setja en tóku mótmælin brátt á sig mun breiðari mynd og fóru að beinast gegn háum framfærslukostnaði, hárri skattbyrði verkastétta og lágum launum í Frakklandi. Mótmælin leiddu til þess að hætt var við eldsneytisskattinn sem var kveikjan að hreyfingunni. Í ávarpi til þjóðarinnar lofaði Macron jafnframt 100 evra hækkun á lágmarkslaunum og að fallið yrði frá áætlunum um aukna skattlagningu á lægstu tekjuhópa landsins. 

Macron var endurkjörinn í forsetakosningum Frakklands árið 2022. Hann hlaut 58,2% atkvæðanna í seinni umferð kosninganna þann 24. apríl á móti Marine Le Pen. Í þingkosningum þann 19. júní sama ár töpuðu stuðningsflokkar Macrons hins vegar meirihluta sínum á franska þinginu.

Macron rauf þing og boðaði til þingkosninga í júní 2024 eftir að flokkur hans galt afhroð í Evrópuþingskosningum, þar sem franska Þjóðfylkingin lenti í fyrsta sæti. Í seinni umferð þeirra kosninga tapaði flokkur Macrons fylgi og lenti í öðru sæti á eftir Nýju alþýðufylkingunni, kosningabandalagi vinstriflokka.

Stjórnmálaskoðanir
Macron er félagslega frjálslyndur og jákvæður gagnvart Evrópusamstarfi. Hann hefur kallað sig vinstrimann sem sé opinn fyrir hugmyndum frá hægri. Þegar hann stofnaði stjórnmálaflokkinn En Marche! sagði hann hreyfinguna og sjálfan sig hvorki vinstri- né hægrisinnuð. Hann er talinn hallur undir atvinnulífið og hefur talað fyrir því að auka hagvöxt með því að frelsa það úr viðjum skrifræðis og stöðnunar.

Einkalíf
Macron er giftur Brigitte Trogneux sem er 24 árum eldri en hann og var kennari hans í menntaskóla í Amiens.

Heimild

Tilvísanir

Macron, Emmanuel
Flokkur:Fjármálaráðherrar Frakklands
Macron, Emmanuel